**Уйлаһаң, уйылып китерлек...**

Кеше, ер йөҙөнә ебәрелгән башҡа йән эйәләренән, уйлай белеү һәләте менән айырыла. Әҙәм балаһы бер ваҡытта ла уйлауҙан туҡтамай. Әммә кешенең уйы күрер күҙгә күренмәй, хатта эргәһендәге кешенең уйын бер кем дә белә алмай. Уй – тормошҡа ашырыла торған ниәттең беренсе баҫҡысы. Ниәтләнең икән, тимәк һин уны ҡасан да булһа тормошҡа ашырасаҡһың. Боронғо грек философы Платон билдәләүенсә, “уй донъя менән идара итә”.

Беҙгә тәҡдим ителгән “Һуғышҡа китер алдынан уйланыуҙар” тигән текста билдәле шәхес Ҡаһымдың уйҙары башҡаларҙыҡынан ҡырҡа айырыла. Ул үҙе, ғаиләһе хаҡында ғына фекер йөрөтмәй, уның уйында – һуғышҡа китәсәк һалдаттар, тылда ҡаласаҡ кешеләр.

Ил яҙмышы – ирҙәр иңендә, ти халыҡ мәҡәле. Батша властары менән ниндәй генә мөнәсәбәт булмаһын, тыуған ил Рәсәйгә һуғыш янай икән, башҡорт яугиры шунда уҡ атына атланып, ил тыныслығын яҡларға киткән. Өҫтәүенә, батша башҡорт халҡына ирек һәм бәхетле тормош бирәсәген белдергән.

Ҡаһым – киң масштаблы фекер йөрөтә белгән шәхес. Шуға ла ул, әгәр батша әйткәнен үтәмәй икән, ҡулдарындағы ҡоралды ҡайһы яҡҡа табан боророн белә. Уның өсөн Салауат, Пугачев асыҡ миҫал булып тора. Өҫтәүенә, ул хәрби белем алғанында дуҫлашҡан Волконский Сергейҙың зирәклегенә, аҡыллылығына һоҡланып ҡына ҡалмаған, ә был сифаттарҙы үҙендә дә үҫтергән, алдынғы ҡарашлы шәхес булараҡ формалаштырған.

Ошо хаҡта уйлаһам, мин үҙемдең фекерләй белеү һәләтемде үҫтереүемде иҫкә төшөрәм. Әлбиттә, мин үҙемде Ҡаһым кеүек бөйөк шәхес менән бер рәткә ҡуймайым. Шулай ҙа минең донъяға ҡарашым үҙгәреүендә, уйҙарымдың ниндәйҙер бер тәртипкә килеп, дөрөҫ йүнәлеш алыуында башҡорт гимназияһында уҡыуымдың йоғонтоһо ҙур. Мин дә хәҙер үҙем тураһында ғына түгел, ә яҡындарым, телем, Тыуған илем хаҡында күберәк уйланам. Моғайын, ошолай минең кеүек уйланған һәр кем иле, теле, халҡы тип янып йәшәр шәхескә әйләнәлер.